Emilia Erholtz (vas.), Etta Kuusinen ja Peppi Vallenius sanovat, että koulupäivän myöhentyminen on hyvä asia, jos päivät eivät vain veny liikaa.

Emilia Erholtz (vas.), Etta Kuusinen ja Peppi Vallenius sanovat, että koulupäivän myöhentyminen on hyvä asia, jos päivät eivät vain veny liikaa. Marko Melto / Yle

Koulupäivien aloitusta myöhennetään Tampereella. Ensi syksystä alkaen Tampereen perusopetuksessa kaikki koulut alkavat aikaisintaan kello 8.15–8.45.

Tutkimustulosten mukaan murrosikäisten koulupäivän olisi hyvä alkaa myöhemmin kuin kahdeksalta. Siitä syystä Tampereen kaupunki suosittelee, että yläkoululaisen koulu alkaa aikaisintaan puoli yhdeksältä.

Tampereella taustalla oli kaupunginvaltuutettu Aila Dündar-Järvisen (sd.) valtuustoaloite. Koulujen myöhentämistä on pohdittu myös muualla Suomessa.

Kävimme kysymässä Tampereen Sammon koulussa, miltä myöhäisemmät aamut tuntuvat.

Käytävällä vastaan tulevat seitsemäsluokkalaiset Emilia Erholtz, Etta Kuusinen ja Peppi Vallenius. Heidän koulunsa alkaa kolmena aamuna kahdeksalta. Kahtena on aamutreenit ennen koulua.

– Kyllä minä ainakin ihan tykkäisin, jos ei tarvisi tulla kahdeksalta kouluun, Peppi Vallenius sanoo.

Hän tulee liikuntapainotteiseen kouluun Nokialta. Kahdeksan aamuina joutuu heräämään ennen kuutta.

– Herään joskus 5.40, koska asun Nokialla. Minulla on ensin aamujää, normaalisti tulen bussilla kouluun.

Koulun alkaminen myöhemmin auttaisi Valleniusta, koska hänelle ei tulisi niin kiire kouluun.

Myös Tampereella asuvat kaverit kiittävät muutosta.

– Itsellä jää usein lähtö viime tinkaan. Jos koulu alkaa myöhemmin, ehtisi paremmin ja saisi nukuttua paremmin, kun ei olisi niin kova stressi siitä, että saa nukuttua tarpeeksi, Etta Kuusinen sanoo.

"Kaikki vaan suunnilleen nukkuu"

Nuorten mukaan kahdeksan aamut näkyvät tunneilla.

– Joskus voi olla tosi levotonta siksi, että voi olla väsynyttä tai sitten kukaan ei jaksa tehdä mitään, kaikki vaan suunnilleen nukkuu. Varsinkin aikaisina aamuina tai aamutreeniaamuina huomaa kyllä sitä väsymystä, Etta Kuusinen sanoo.

Milloin on kaikkein pirtein aika opiskella, milloin menee oppi parhaiten päähän?

– Ehkä siinä kymmenen maissa tai siinä kun on aamuväsymykset jo ohi, Emilia Erholtz sanoo.

Kieltenopettaja Kirsi Ahtola sanoo, että oppilaat ovat aika väsyneitä kahdeksalta aamulla. Marko Melto / Yle

Muutamissa Tampereen kouluissa aamuja on jo myöhennetty. Osassa kouluja tunnit voivat alkaa yhdeksältä aamulla. Opettajien mukaan oppilaat ovat vastaanottavaisimmallaan aamun ensimmäisillä tunneilla.

Kieltenopettaja Kirsi Ahtola uskoo, että koulupäivien myöhentäminen lisää oppilaiden virkeyttä.

– Aika usein aamupäivän tunnit ovat rauhallisempia, että pystytään paljon paremmin käymään asioita läpi, jos verrataan vaikka perjantain kahdesta kolmeen ruotsin tunnilla.

Parhaimmat tunnit opettaa ovat Ahtolan mukaan kello 9–11.

– Kahdeksasta yhdeksään on uneliasta porukkaa.

Ei ihan simppeli asia

Siirto myöhempään koulupäivään ei ole ihan yksinkertaista. Alakouluissa on usein jakotunteja. Jos koulu alkaa yhdeksältä, toisen ryhmän tunnin alkavat vasta kymmeneltä. Myös koulukyydeistä voi tulla ongelmia.

Myös pienten koululaisten aamut yksin pitenisivät, jos vanhemmat ovat työssä.

Kokonaan koulupäivien aloittaminen vasta yhdeksältä edellyttäisi erityisesti yläkouluikäisillä kaupungin mukaan niin useita tunti- ja ryhmävaihtoehtoja, että koulupäivät jatkuisivat jopa kello 17:ään. Tämä vaikeuttaisi oppilaiden harrastamista.

Rehtori Maaret Tervosen mukaan uudistuksen toteuttaminen ei ole ihan yksinkertaista. Marko Melto / Yle

Rehtori Maaret Tervonen sanoo, että monella Sammon koulun oppilaalla alkaa treenit jo kolmelta iltapäivällä.

– Tämä vaikeuttaa nuorten pääsemistä harrastuksiin. Meidän on pakko miettiä uutta päiväjärjestystä. Tämä ei ole ihan simppeli asia.

Etta Kuusinen toivoo, että koulupäivät eivät veny.

– Treenit alkavat jo alkaisin. Jos treenit myöhästyvät, nukkumaanmeno myöhästyy.

Rauhallisin tunti

Sammon koulussa suurin ongelma tulee ruokailun säätämisestä.

– Ruokala on pieni ja meillä syö vajaat 800 oppilasta joka päivä. Aikataulu on todella tiukka jo nyt, se tulee olemaan haastavin asia, rehtori Tervonen sanoo.

Tervosen mukaan vartti tai puoli tuntia aikaisemmin ei ole kuitenkaan kynnyskysymys. Tärkeintä on, ettei koulupäivä veny liikaa.

– Aamutunnit ovat usein rauhallisia. Oppilaat ovat väsyneitä, mutta kahdeksan tunti on yleensä rauhallisin tunti. Iltapäivällä verensokeri laskee eikä oppi mene perille ja on levotonta, Tervonen sanoo.

Lue lisää:

Tampereella aloitetaan ensi syksynä koulupäivät nykyistä myöhemminTampereella aloitetaan ensi syksynä koulupäivät nykyistä myöhemmin

Kahdeksan kouluaamuista luopuminen etenee Helsingissä: "Teini-ikäisille liian aikaisia"

Kouluun vasta yhdeksäksi? Unitutkija: "Parantaisi kaikkien elämänlaatua ja koulusuorituksia"

Helsinki lykkäsi päätöstä kouluaamujen myöhäistämisestä – "Asia on paisunut massiiviseksi"